b'\n_START_ARTICLE_\nFermentering\n_START_PARAGRAPH_\nFermentering er en kemisk proces som katalyseres af eller foreg\xc3\xa5r pga. mikroorganismer og deres enzymer. _NEWLINE_Ved fermentering nedbrydes organisk materiale til enten andet organisk eller til uorganisk materiale eller en blanding, som i eksemplet med alkoholg\xc3\xa6ring, hvor der dannes b\xc3\xa5de uorganisk kuldioxid og organisk ethanol. Der kan ogs\xc3\xa5 dannes komplicerede biologiske molekyler som for eksempel antibiotika._NEWLINE_G\xc3\xa6rsvampes anaerobe g\xc3\xa6ring/alkoholfermentering er et godt eksempel. Her nedbryder de sukker (saccharose) til \xc3\xa6tanol (ethanol) og kuldioxid (carbondioxid)._NEWLINE_Reaktionsskemaet for almindeligt bageg\xc3\xa6rs alkoholg\xc3\xa6ring:_NEWLINE_C\xe2\x82\x81\xe2\x82\x82H\xe2\x82\x82\xe2\x82\x82O\xe2\x82\x81\xe2\x82\x81 + H\xe2\x82\x82O \xe2\x86\x92 2C\xe2\x82\x86H\xe2\x82\x81\xe2\x82\x82O\xe2\x82\x86 \xe2\x86\x92 4 CO\xe2\x82\x82 + 4 C\xe2\x82\x82H\xe2\x82\x85OH + energi nok til 4 ATP og energi der g\xc3\xa5r tabt som varme._NEWLINE_Men g\xc3\xa6rsvampenes aerobe respiration er ogs\xc3\xa5 en fermentering._NEWLINE_Et andet godt eksempel er eddikesyrebakteriers aerobe oxidation af ethanol til eddikesyre (ethansyre)_NEWLINE_Andre eksempler p\xc3\xa5 fermenteringer er fremstilling af: \xc3\xb8l, vineddike, soyasauce, mousserende vine, spiselige oliven, yoghurt, ost, sauerkraut og penicillin.'